Spur kry eerste deurrySpur se nuwe deurry-restaurant in Pretoria. (Foto: Verskaf) Die restaurantgroep Spur het sy eerste deurry-restaurant oopgemaak. Dié deurry is in Karenpark in Pretoria geleë en bied al Spur se tradisionele maaltye soos ribbetjies, hamburgers en hoendervlerkies – kompleet mét die uieringe en pienk sous waarvoor dié gesinsrestaurant bekend is. “Die enigste verskil is dat dit gerieflik voorgesit word vir vinniger aflewering,” sê die restaurantgroep in ’n verklaring. Die restaurantgroep het wel ’n paar vinnige nuwe aanbiedings op sy deurry-spyskaart bygevoeg waaronder “tripchips” sowel as ontbyt en nagereg wat in die ry geëet kan word. Luidens die verklaring het Spur se franchise-vennoot, Charles Fourie, die behoefte aan ’n deurry-model opgemerk en die idee voorgestel. Fourie en sy span het daarna twee jaar lank gewerk om die model na die mark te bring. “Ons is baie trots om deel te wees van hierdie wonderlike projek. Almal betrokke het baie hard gewerk om hierdie droom te verwesenlik. Die Spur Drive Thru is gegrond op baie geesdrif, vasberadenheid en harde werk van elke spanlid. “Ons is dankbaar, opgewonde en sien daarna uit om die Pretoriase gemeenskap te verwelkom om in hierdie wonderlike ervaring te deel,” sê Fourie. Val Nichas, uitvoerende hoof van Spur, het ook haar opgewondenheid met die restaurantgroep se eerste deurry uitgespreek. “Spur Steak Ranches se handelsmerk én sakebenadering is besig om te verander. Die bekendstelling van die deurry is een van die progressiewe stappe wat ons gee in die rigting van ŉ meer volhoubare handelsmerk en bedryf,” sê Nichas. Spur se eerste deurry-restaurant is by Heinrichlaan 905, Karenpark, Pretoria.